b'\n_START_ARTICLE_\nR\xc3\xa5olie\n_START_PARAGRAPH_\nR\xc3\xa5olie er den ubehandlede olie, som udvindes fra jordens undergrund. Ved raffinering behandles r\xc3\xa5olien s\xc3\xa5ledes, at der opn\xc3\xa5s flere produkter eller fysiske eller kemiske egenskaber.\n_START_SECTION_\nGenerelt om olie\n_START_PARAGRAPH_\nOlie var tidligere ensbetydende med planteolier af forskellig slags. Da man fandt oliekilder i jorden, kom produkterne derfra til at hedde "jordolie" eller "stenolie" (egentlig blot en overs\xc3\xa6ttelse fra latin petra oleum) for at kunne adskilles fra de gammelkendte planteprodukter (sml. "terpentin" med "mineralsk terpentin"). Massefylden p\xc3\xa5 olie er mellem 0,65 og 1,02, oftest mellem 0,82 og 0,94. Produkter baseret p\xc3\xa5 r\xc3\xa5olie kaldes petrokemiske produkter.\n_START_SECTION_\nOliekrisen\n_START_PARAGRAPH_\nEn oliekrise er den mest almindeligt forekommende form af energikriser. En energikrise er en f\xc3\xa6llesbetegnelse for enhver st\xc3\xb8rre mangelsituation i leveringen af energiressourcer til et land. Dette kan tage form af, at energi ikke kan anskaffes, eller at voldsomme prisstigninger g\xc3\xb8r, at energi ikke kan fremskaffes til alle form\xc3\xa5l. Energikriser har som oftest store effekter p\xc3\xa5 den \xc3\xb8vrige \xc3\xb8konomi; recessioner sker j\xc3\xa6vnligt i k\xc3\xb8lvandet p\xc3\xa5 energikriser i en eller anden form. N\xc3\xa5r energiprisen stiger, medf\xc3\xb8rer det, at produktionsomkostningerne i andre erhverv stiger. Forbrugerne vil i forbindelse med oliekriser prim\xc3\xa6rt opleve stigninger p\xc3\xa5 benzinprisen, sekund\xc3\xa6rt stigninger p\xc3\xa5 varer, der afh\xc3\xa6nger af prisen p\xc3\xa5 olie (f.eks. plastikprodukter eller landbrugsvarer). Dette kan medf\xc3\xb8re en mindsket tro p\xc3\xa5 udviklingen og dermed et mindre forbrug hos den enkelte forbruger.'